Revilla, Jinggoy nakakulungen. Enrile–suspense!-A A +A
By Jimmy Luzano
Karit ken Kayetket
Sunday, June 29, 2014
ITI pannakaisursurat daytoy nga espasyo... matagtagiuray laengen ti pannakaaresto ni Sen. Enrile. Addan iti seldada da Sen. Revilla ken Sen. Jinggoy. Medyo tensionado ni Revilla gapu ta napudot kano unay ti seldana inayonmo pay dagiti ipes ken marabutit (kano). Iti met benneg ni Jinggoy... kasla tsiken laengen daytoy kenkuana ta napadasanna idin ti nakulong gapu met laeng iti kaso a plunder. No pagdiligentayo ti mugshots dagiti dua, dakkel ti nagdumaanna. Nakadusngi ni Bong idinto ta kasla makapungtot a leon ti rupa ni Jinggoy. Iti umuna a pangrabii ni Bong... dina kinnan ti balatong a nasagpawan iti hasahasa isu a nagpagatang iti ruar. Karekare kano ken sinampalukang manok ti paboritona. Iti benneg ni Jinggoy... awan reklamona. Nupay nadrama ti panangitulod kenkuana ni Manila Mayor Erap idi simmuko. Kuna ti ama: isu la koman ti nagbalud. Tapno mailadawantayo... saggaysada iti selda ngem maymaysa ti salasda. Kuddot: di mabalinda met la gayam ti agtsinnismis, agdama, ag-chess uray agsungka ken aggantsilyo, he he! Sorry ngem bawal ti TV, Ref, Aircon, celfon ken etsetera pay. Sayang... tsk tsk. Dida makabuya iti BOLD! Ngek!
-o0o-
Nabara manen ti diskusyon panggep iti isyu ti hospital ken house arrest. Ngem nagsentro laeng ken ni Mang Johnny Enrile gapu ta lakayen. Nobenta anyosen ket kas kuna ni Pres. Noynoy... rebbeng laeng a matrato kas kaibatoganna. Adu dagiti senador a pabor. Ngem kuna met ni Sen. Cayetano... mabalin ti hospital arrest tangay idiay met laeng ospital ti PNP idiay Camp Crame ti pakaagasanna. Di rumbeng kano ti house arrest amangan ta mangibunga laeng ti nadagdagsen a parikut. Innayonna a rumbeng a marespeto met ti kasasaad dagiti regular a balud a nabayagen nga agtutuok iti nakipet ken napudot a selda. Kuna met ti Scrap Pork Network... awan iti linteg ti House ken Hospital arrest. Mabalin a maipaay laeng no ti tao ket kumbiktadon. Dagiti tallo a senador ket dipay nasentensia-an. Akusadoda pay laeng isu a karbenganda ti ma-detain, innayon ti grupo. Impasagidda pay: “Saan aya a kuna idi ni Enrile a nakasagana daytoy a matay uray iti selda tapno irupirna laeng ti kalinteganna?!” No ti kaadduan ti pagamadan: sangsangkamaysa ti timekda: no nagbasol, rumbeng a madusa aniaman ti akemda iti kagimongan! Isu a!
-o0o-
Kasla immulimek sa ni Napoles,a! Nakamirduot ta nairaman kano iti nakasuan iti plunder idinto ta saan met nga empleado ti gobyerno. Isu a kayatna ti agpiyansa kas met kadagiti tallo a senador. Idi nabasaanda ken ni Sen. Revilla iti demanda... sintimek dagiti dua. Uray isem wenno kidday, awan. Ngem no basaentayo iti linaon dagiti pusoda... siguro agginginnabboda dita. Ngem delekado ti GABBO. No aglantip kano ti dua a kudil ken nabara a sang-aw... adda maparnuay a FRICTION. Ket no adda rinnisires... adda maparnuay a karkarna a bara a mangitonda iti maymaysa a turong ti panunot ken areng-eng. No kasta ti mapasamak... saan ngata a MADEVELOP? Ti ania? Guwapo kano ni Bong. Ket nia koma? He he... malaksid no ti partnerna ket kasla koma ken ni Ai-Ai a kalkalpasna a NAGPA-PUSIKIP. Joke ken pangngarig laeng dagita, apo. Kayatmi laeng a palag-anen ti maip-ipit a kaririknayo. Ammomi nga adu kadatayo ti makaimatang manen iti Firing squad idiay Luneta. Agasem aya ti P10Bilyon Pork scam (Napoles laeng dayta)? Imbes koma a napan iti pagimbagan ti pagilian... saan ta napan kano kadagiti bulsada. Agasem ta immabot kano iti uppat a bilyon a pesos ti nabati pay a pirak ni Napoles? No pudno dayta... kasla kayatmon ti MANGKIMAT saan aya? Nagadu nga agrigrigat nga kailiantayo. Awan balay, awan trabaho, awan makan. AWAN LATTA. Ngem dagita a nagkurakot ket agid-iddada iti kutson a pirak, pwe!
-o0o-
Kunada: kasla in-inut kano a maik-ikkat iti listaan dagiti rumbeng a makassuan iti PDAF SCAM... nangruna dagiti naasideg kano ken ni Apo Noynoy... kas koma kada DBM Sec. Abad, DA sec. Alcala ken Tesda Chair Villanueva. No pudno a nakurang ti ibedensiya... apay a kasla napartak sa unay ti tignay ti Ombudsman , kunada. Ken apay a kasla dagiti lattan tallo a senador ken staff-da ti sentro dagiti kugtar... Kasano ngay dagiti dadduma pay a nakassuan? Apay a dida iruar? Kasla saan kano a patas ti laban. Arasaas: kasla adda dakkel a plano pampulitika nangruna iti umay a 2016. Obserbarantayo, kailian. Ditay pay makapagsao iti pinal ita. Dipay nagna dagiti letigasyon dagiti agsasarumbinit a kaso. Ngem makapadanag. Amangan ta natayton dagiti nakassuan... dipay nalpas ti kaso. Ditayton makita ti ungto ti letigasyon nangruna no saanton a ni Pinoy ti presidente. Malaglagipko pay laeng ti basnot idi ni Apo Ex-Pres. Erap: Ti biag ditoy Pilipinas ket pa-weather-weather lang. Panawenda ita... Ala, agsiputtayo laeng, kailian. No saantayo a kuntento iti resulta ti imbestigasyon, natural, adda karbengantayo nga AGKUTAK, AGTAUL KEN AGNGIAW!
-o0o-
Impasingked ni Senate Pres. Drilon... awan kano ti mairaman a pondo para PDAF iti 2015 budget. Kayat na a sawen... awanen ti kurakuten dagiti nagatel ti imana. Ngem kasanon dagiti programa dagiti mammanday-linteg? Kunada: saanda met a kontratista no di ket agpanday iti linteg ti trabahoda. Suma total: kumuttongen dagiti sigud a pinalukmeg iti pork. Ti kayatna a sawen... masapul a NATENG met itan ti pulutanda... saanen a PORK. Daplis: sabagay, nabayagdan a nabsog. Arasaas: no apay met ngamin... nga adda kano dagiti tao a din sa mabsog. Uray la pagattengngeden ti bussogda, lamotda pay laeng a lamot. Dagita kano dagitay tao a DEEP THROAT... nauneg ti karabukobna ken nalawa ti bitukada. Ngem kayat a penken dagiti umili: no pudno a saanen a mairaman iti 2015 budget ti Pork barrel... awan ngata ti aramidenda a kaarngina met laeng tapno adda latta BIAG? He, he... agsalsaludsodkami laeng apo. Ngamin no panagpanday laengen iti linteg ti trabahuen dagiti adda iti kongreso... amangan ta bassitton ti tumaray inton 2016. Saan ngata?
-o0o-
Ita kano a lawasna... amangan ta rummuar ti pinal a resolusyon ti Korte Suprema (kuna ti damag) a mangkumpirma a maisalungasing iti konstitusyon ti DAP- Disbursement Acceleration Program ngem IN GOOD FAITH kano iti pannakaaramatna. No pudno daytoy, arigna ti bomba. Nangruna ket kasla adda pay daplis a dagiti agaramat manen iti DAP kadagiti masungad a panawen ti madusa... ket lipatenen dagiti naglabas a kontrobersiya. No pudno dayta... nakarkaro manen a bomba. No malagipyo ti basnot idi ni Jinggoy... nayawatan kano dagiti mammanday-linteg iti dakkel a kantidad tapno pagkaykaysaanda a padisien ni sigud a Chief Justice Corona. Sa ita, kuna ti korte a lipatenen dagita a naglabas ta mangrugitayo manen. Sus ginoo! Only in the Phils. No koma dagita a nagdadakkel a pirak ket naigatang laengen iti armas ti armada... adda met koman pagkarittayo kadagiti sumaksakup kadagiti teritoryo a dida met kukua. Ngem ti banglesna... ultimonto pay nga AK-47 a ginatang ti gobyerno ket nailako pay laeng kadagiti kalaban ti estado? Ania a klase ngay ti utek ti kasta ? Haayy... ultimunto pay a ni Nora Aunor ket nabiktima iti nabungtot a politika, kunada. Tsk tsk! Daytoy ti rupa ti Pilipinas ita. No ditay saluadan... amangan ta pidutentayo ti rupatayo iti kangkongan. Period! Batobato sa langit! Adios mi amor, ciao, mabalos!
Published in the Sun.Star Baguio newspaper on June 30, 2014.
Opinion
Forum rules: Do not use obscenity. Some words have been banned. Stick to the topic. Do not veer away from the discussion. Be coherent and respectful. Do not shout or use CAPITAL LETTERS!
glg_Latn eng_Latn ilo_Latn eng_Latn ilo_Latn smo_Latn ilo_Latn smo_Latn ilo_Latn smo_Latn ilo_Latn smo_Latn ilo_Latn smo_Latn ilo_Latn eng_Latn pap_Latn eng_Latn